钦定古今图书集成/明伦汇编/人事典/第053卷 > 《方言》 > 《三笑图又赞》宋·苏轼
## 钦定古今图书集成/明伦汇编/人事典/第053卷 > 《方言》 > 《三笑图又赞》宋·苏轼

近于士人处见石恪画此图，三人者皆大笑，至于冠
履衣服手足，皆有笑容。其后三小童罔测所谓，亦大
笑。世言侏儒观优而笑。或问其所见，则曰“彼岂欺我
哉！”此画正类此。写呈钦之兄，想亦当捧腹绝倒，抚掌
胡卢，冠缨索绝也。彼三士者，得意忘言，胡卢一笑，其
乐也天。嗟此小子，麋鹿狙猿，尔各何知，亦复粲然，万
生纷纶，何鄙何妍。各笑其笑，未知孰贤。